Käteisen rahan käytöstä Fölin busseissa todennäköisesti luovutaan valmiuslain voimassaolon ajaksi | Föli
Käteisen rahan käytöstä Fölin busseissa todennäköisesti luovutaan valmiuslain voimassaolon ajaksi
Turun kaupunkiseudun joukkoliikennelautakunta käsittelee 25.3. kokouksessaan käteisen rahan käytön väliaikaista lopettamista Fölin busseissa. Käytäntö astuisi voimaan perjantaina 27.3. Käteisen rahan käsittelystä luovuttaisiin valmiuslain voimassaolon ajaksi.
Ehdotetulla toimenpiteellä pyritään suojelemaan sekä kuljettajien että asiakkaiden terveyttä. Käytännössä käteisrahan käytöstä luopuminen tarkoittaisi sitä, että bussista ei voisi ostaa kertalippua eikä siellä voisi ladata matkakorttia. Matka maksetaan matkakortilla, mobiililipulla tai ennakkoon ostetulla paperisella kertalipulla.
Fölin matkakortin voi ladata nettilatauspalvelussa (nettilataus.turku.fi), jossa lataaminen on helppoa ja turvallista. Tarvitset vain matkakortin numeron ja verkkopankkitunnukset. Matkakortin voi edelleen ladata myös Fölin palvelu- ja latauspisteissä. Osa palvelupisteistä on suljettu koronaviruksen leviämisen ehkäisemiseksi, mutta Fölin Aurakadulla oleva palvelutoimisto palvelee normaalisti ma-pe klo 8-18 ja la 9-14. Lisäksi latauspisteitä on esimerkiksi kaikissa alueen R-kioskeissa.